text: Cyklist - husk lyset
  07 oktober 2011 kl. 10.04
  Cyklister risikerer at få mindre uhelds-erstatning, hvis de kører uden lys i den mørke tid.
  Nu kommer de mørke dage, og det får Forsikringsoplysningen til at opfordre cyklisterne til at huske at bruge lys.
  Ellers risikerer man at få mindre i erstatning for en ødelagt cykel, advarer Forsikringsoplysningen.
  Der er nu flere timer med mørke end med lys. Her i overgangsperioden, hvor mørket trænger sig mere og mere på, risikerer mange at blive overraskede og ender måske med at cykle af sted uden lys.
  Dansk Cyklist Forbund anslår, at omkring hver sjette cyklist glemmer lygterne.
  - Få tjekket lygternes lysstyrke, skift evt. batterierne eller køb nogle nye lygter. Og sørg så for altid at have dem i jakken eller fastmonteret på cyklen. Det handler først og fremmest om din egen sikkerhed, men det handler også om, at det kan betyde mindre i erstatning, hvis du får ødelagt din cykel og har kørt uden lygter, siger konsulent Riccardo Krogh Pescatori fra Forsikringsoplysningen.
  Undersøgelser viser, at ca. hver fjerde cykelulykke sker i mørke eller tusmørke.
  Får du ødelagt din cykel, mens du kører uden cykellygter i mørket, så kan forsikringserstatningen blive nedsat.
  - Hvis en anden cyklist, bilist eller anden trafikant kører ind i dig og ødelægger din cykel, mens du kører uden lys, så kan du få nedsat erstatningen for cyklen, fordi du har udvist uagtsomhed ved at undlade cykellygterne, siger Riccardo Krogh Pescatori.
  